Neuvoston päätöslauselma, annettu 22 päivänä syyskuuta 1997, Euroopan yhteisön televiestintäpalveluja koskevan numerointipolitiikan edelleen kehittämisestä



Virallinen lehti nro C 303 , 04/10/1997 s. 0001 - 0002



NEUVOSTON PÄÄTÖSLAUSELMA, annettu 22 päivänä syyskuuta 1997, Euroopan yhteisön televiestintäpalveluja koskevan numerointipolitiikan edelleen kehittämisestä (97/C 303/01) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon televiestintäpalvelujen numerointia koskevan Euroopan laajuisen yhteistyön edistämisestä 19 päivänä marraskuuta 1992 annetun neuvoston päätöslauselman, sekä katsoo, että komissio julkaisi 20 päivänä marraskuuta 1996 vihreän kirjan Euroopan televiestintäpalvelujen numerointipolitiikasta ja 21 päivänä toukokuuta 1997 tiedonannon vihreästä kirjasta järjestetyn julkisen kuulemisen tuloksista, yhteisön lainsäädännössä edellytetään, että kaikkien televiestintäpalvelujen käyttöön annetaan kansallisissa numerointisuunnitelmissa riittävästi numeroita ja että numerot jaetaan puolueettomalla, syrjimättömällä ja avoimella tavalla, ja alan täydelliseen vapauttamiseen liittyvät lainsäädäntötoimet, jotka ovat tarpeen televiestinnän säädöspuitteiden toteuttamiseksi Euroopan tasolla, on hyväksytty tai ne ovat parhaillaan hyväksyttävänä, 1. SUHTAUTUU MYÖNTEISESTI komission järjestämään laajaan julkiseen kuulemiseen numerointikysymyksistä ja TOTEAA, että kuulemisen aikana ilmaistiin laajaa kannatusta kilpailua kaikkialla yhteisössä edistävien asianmukaisten numerointijärjestelmien käyttöönotolle, 2. TOTEAA, ETTÄ a) numerointi on yksi avaintekijöistä, joilla vapautetussa televiestintäympäristössä voidaan helpottaa kuluttajan valintoja ja edistää todellista kilpailua, sekä että kilpailua ja tehokkuutta voidaan lisätä muun muassa: - antamalla asiakkaalle mahdollisuus valita operaattori puhelukohtaisesti ja ennalta, - mahdollistamalla numeroiden siirrettävyys, ja - antamalla kaikille markkinaosapuolille määrällisesti ja laadullisesti yhtäläinen pääsy numerointiresursseihin, b) numerointipolitiikkaa on tarpeen edelleen kehittää Euroopassa yhteistyössä Euroopan posti- ja telehallintojen konferenssin (CEPT) kanssa, erityisesti ajatellen Euroopan puhelinliikenteen numeroavaruuden (ETNS) nopeaa perustamista tarvittavien numeroiden tarjoamiseksi määrättyjen erityisesti yleiseurooppalaisten palvelujen kehittämistä varten, 3. KATSOO, ETTÄ - ainakin kaikkien markkinavoimaltaan huomattavien, kiinteitä paikallisia puhelinpalveluja tarjoavien operaattorien asiakkailla olisi oltava mahdollisuus käyttää vaihtoehtoista operaattoria syrjimättömän ja käyttäjäystävällisen puhelukohtaisen operaattorinvalintajärjestelmän avulla 1 päivään tammikuuta 1998 mennessä, tai maissa, joille on myönnetty pitempi siirtymäkausi, päivänä, jona puhelintoimintapalvelut on sovittu vapautettavaksi täydellisesti, - kilpailun edistämiseksi kaikilla markkinoiden osilla on tarpeen ottaa käyttöön operaattorin ennaltavalinta ainakin markkinavoimaltaan huomattavien, kiinteitä paikallisia puhelinpalveluja tarjoavien operaattorien osalta niin lähellä yhteisön lainsäädännössä tarkoitetulle täydelliselle vapauttamiselle myönnettyä määräaikaa ja viimeistään kahden vuoden kuluttua sen jälkeen sekä, jos se on tarpeen, tulevassa yhdenmukaistamisdirektiivissä säädettävin edellytyksin, - numeroiden siirrettävyys on suunniteltu otettavaksi käyttöön viimeistään vuonna 2003, mutta jäsenvaltioiden olisi tehtävä kaikkensa nopeuttaakseen sen käyttöön ottamista mahdollisimman lähellä täydellisen vapauttamisen ajankohtaa ja mieluiten kahden vuoden kuluessa kyseisestä ajankohdasta, 4. PANEE MERKILLE komission aikomuksen antaa suuntaviivat sen varmistamiseksi, että kansalliset numerointia koskevat suunnitelmat mukautetaan siten, että kaikilla markkinaosapuolilla on määrällisesti ja laadullisesti tasapuolinen pääsy numerointiresursseihin, 5. KEHOTTAA JÄSENVALTIOITA JA KOMISSIOTA TOTEUTTAMAAN TARVITTAVAT TOIMET SEN VARMISTAMISEKSI, että - tehdään yhteistyötä CEPT:n, Euroopan numerointifoorumin ja Kansainvälisen teleliiton (ITU) kanssa ETNS:n perustamista koskevan yhteisen tavoitteen toteuttamiseksi 1 päivään tammikuuta 1999 mennessä 388-maannumeron perusteella; - ETNS koskee laajaa erityisesti yleiseurooppalaisten palvelujen valikoimaa ja antaa käyttäjille mahdollisuuden erottaa helposti erityyppiset palvelut ja erityyppiset hinnat; - ITU-suosituksen E.161 A-vaihtoehdon ja eurooppalaisen standardin ETS 300640 Euroopan laajuisen täytäntöönpanon perusteella omaksutaan yhteinen kanta aakkosnumeeriseen valintaan ottaen huomioon kansalliset aakkoset ja että *- ja -valintanäppäimiin perustuvat tietyt toiminnekoodit sisällytetään standardointiin. 6. KEHOTTAA KOMISSIOTA a) operaattorin ennaltavalinnan osalta - valmistelemaan 3 kohdan mukaisesti Euroopan parlamentille ja neuvostolle ehdotuksia; b) operaattorien välisen numeron siirrettävyyden osalta - valmistelemaan Euroopan parlamentille ja neuvostolle ehdotuksia tämän toiminteen nopeutetusta käyttöön ottamisesta 3 kohdan mukaisesti; - laatimaan tarvittaessa suuntaviivat oikeudenmukaisiksi ja kilpailua edistäviksi operaattorien välisiksi järjestelyiksi numeroiden siirrettävyydestä aiheutuvien kustannusten osalta; - tutkimaan mahdollisia vähimmäisperusteita ja standardointiedellytyksiä yhteentoimivuuden varmistamiseksi numeroiden siirrettävyyttä koskevan pitkäaikaisen ratkaisun yhteydessä; tällainen ratkaisu voisi olla esimerkiksi "älyverkkoratkaisu"; c) edistämään Euroopan televiestintästandardien kautta tapahtuvaa standardointia numeroiden siirrettävyyden ja operaattorin valinnan osalta; d) tutkimaan - kuluttajien numerointiin liittyviä tarpeita, erityisesti käyttäjälle mahdollisesti annettavan puhelun hintaa koskevan online-tiedotuksen tarvetta tapauksissa, joissa numerosta ei enää luotettavasti selviä puhelun hinta, sekä tällaisten järjestelmien täytäntöönpanoon liittyviä teknisiä kysymyksiä ympäristössä, jossa toimii useita operaattoreita ja - markkinoiden vapauttamisesta ja ETNS:stä saatujen kokemuksien pohjalta tarvetta kehittää edelleen pitkän aikavälin integroitua eurooppalaista numerointia koskevaa lähestymistapaa sekä siihen liittyviä kustannuksia ja hyötyjä; e) seuraamaan Internetin nimeämis- ja osoitetilannetta ja raportoimaan siitä sekä ehdottamaan tarvittaessa Internetin maailmanlaajuiseen organisointiin ja hallintaan liittyviä toimia; f) tiedottamaan säännöllisesti Euroopan parlamentille ja neuvostolle tässä päätöslauselmassa esitettyjen asioiden osalta saavutetusta edistyksestä.